Recomandări în cazul contractului dintre psiholog (în calitate de persoană împuternicită) și entități juridice

Ca noutate, regulamentul reglementează expres relația contractuală a operatorului de date cu persoana împuternicită. În orice activitatea de prelucrare date personale, operatorul de date se obligă din start să pună în aplicare măsuri tehnice și organizatorice adecvate pentru a garanta și a fi în măsură să demonstreze că prelucrarea se efectuează în conformitate cu Regulament.

Măsurile asumate se revizuiesc și se actualizează în mod constant, dacă este necesar, pentru a se putea asigura nivelul de protecție și securitate comunicat.

Atunci când operatorul de date dorește să implementeze o activitate de prelucrare a datelor printr-o persoană împuternicită, acesta trebuie să se asigure că persoana împuternicită oferă garanții suficiente pentru punerea în aplicare a măsurilor tehnice și organizatorice asumate de operator, astfel încât prelucrarea să respecte cerințele prevăzute în Regulament ( *de ex. dar fără a se limita la respectarea principiilor de prelucrare a datelor, aplicarea unor măsuri de securitate extinse pentru prelucrarea datelor sensibile, implementarea unor proceduri de intervenție în cazul incidentelor de securitate etc*). Această verificare a operatorului se poate implementa printr-un audit prealabil încheierii contractului.

Pentru a exista o imagine cât mai clară a obligațiilor și drepturilor ce revin fiecărei părți în cadrul activității de procesare, Regulamentul prevede obligativitatea existenței unui contract sau alt act scris între persoana împuternicită și operator, prin care care să se reglementeze obiectul și durata prelucrării, natura și scopul prelucrării, tipul de date cu caracter personal și categoriile de persoane vizate și obligațiile și drepturile operatorului.

Respectivul contract sau act juridic prevede în special că persoană împuternicită de operator:

1. prelucrează datele cu caracter personal numai pe baza unor instrucțiuni documentate din partea operatorului, inclusiv în ceea ce privește transferurile de date cu caracter personal către o țară terță sau o organizație internațională, cu excepția cazului în care această obligație îi revine persoanei împuternicite în temeiul dreptului Uniunii sau al dreptului intern care i se
2. aplică; în acest caz, notifică această obligație juridică operatorului înainte de prelucrare, cu excepția cazului în care dreptul respectiv interzice o astfel de notificare din motive importante legate de interesul public;
3. se asigură că persoanele autorizate să prelucreze datele cu caracter personal s-au angajat să respecte confidențialitatea sau au o obligație statutară adecvată de confidențialitate;
4. adoptă toate măsurile se securitate necesare în conformitate cu articolul 32;
5. respectă condițiile menționate privind recrutarea unei alte persoane împuternicite de operator;
6. în funcție de natura prelucrării, oferă asistență operatorului prin măsuri tehnice și organizatorice adecvate, dacă este posibil, pentru îndeplinirea obligației operatorului de a răspunde cererilor privind exercitarea de către persoana vizată a drepturilor expres prevăzute de Regulament;
7. ajută operatorul să asigure respectarea obligațiilor de securitate, ținând seama de caracterul prelucrării și informațiile aflate la dispoziția persoanei împuternicite de operator;
8. la alegerea operatorului, șterge sau returnează operatorului toate datele cu caracter personal după încetarea furnizării serviciilor legate de prelucrare și elimină copiile existente, cu excepția cazului în care dreptul Uniunii sau dreptul intern impune stocarea datelor cu caracter personal;
9. pune la dispoziția operatorului toate informațiile necesare pentru a demonstra respectarea obligațiilor prevăzute la prezentul articol, permite desfășurarea auditurilor, inclusiv a inspecțiilor, efectuate de operator sau alt auditor mandatat și contribuie la acestea. De asemenea, persoana împuternicită de operator informează imediat operatorul în cazul în care, în opinia sa, o instrucțiune încalcă Regulament sau alte dispoziții legale obligatorii.

Din această perspectivă, psihologul, prin forma sa de organizare, este recomandabil să demareze o procedură de actualizare a contractelor în vigoare, în baza cărora el poate fi considerat persoană împuternicită, și să alinieze clauzele acestora cu prevederile obligatorii aduse de Regulament. În plus, considerăm că poate fi utilă și reglementarea obligației de obținere a consimțământului expres de la persoanele vizate.

Strict pe acest din urmă aspect, clauza contractuală ce va reglementa obligativitatea părților în materia obținerii consimțământului persoanelor vizate poate îmbrăca următorul format:

”*Prin acest contract* ***Operatorul de date*** *se obligă să obțină de la persoanele vizate acordul prealabil explicit, conform cerințelor GDPR, pentru a participa la sesiunile de evaluare și/sau testare implementate prin intermediul* ***Persoanei împuternicite*** *și pentru ca datele lor cu caracter personal, inclusiv rezultatele activității de profilare (dacă este cazul), să fie procesate de* ***Operatorul de date*** *și* ***Persoana împuternicită****. În acest sens,* ***Operatorul de date*** *se obligă să comunice* ***Persoanei împuternicite*** *până cel mai târziu la data efectuării sesiunilor de testare/evaluare o copie a consimțământului astfel obținut.*”